News Update: กองทุน ‘ทีมชาติจีน’ มาแล้ว รัฐบาลจีนสั่งไล่ซื้อหุ้น หวังชะลอการร่วงแรง ดัน Pinduoduo พุ่ง 13% Alibaba บวกกว่า 6% - FINNOMENA
“กองทุนทีมชาติจีน” ไล่ซื้อหุ้นเพื่อยับยั้งการปรับตัวลงของหุ้นจีนในช่วงไม่กี่สัปดาห์ที่ผ่านมา ดันราคาหุ้นจีนในสหรัฐฯ พุ่ง และยังช่วยชะลอการร่วงแรงของหุ้นจีนแผ่นดินใหญ่
9 ก.พ. 2565

กองทุนรัฐบาลจีนหรือที่รู้จักกันในชื่อ “กองทุนทีมชาติจีน” ไล่ซื้อหุ้นเพื่อยับยั้งการปรับตัวลงของหุ้นจีนในช่วงไม่กี่สัปดาห์ที่ผ่านมา ดันราคาหุ้นจีนในสหรัฐฯ พุ่ง และยังช่วยชะลอการร่วงแรงของหุ้นจีนแผ่นดินใหญ่
เช้านี้ (9 ก.พ.) ดัชนี Shanghai Composite เปิดบวกที่ 0.33% และดัชนี Shenzhen Component ปรับเพิ่มขึ้น 0.5% ขณะที่ดัชนี CSI 300 เปิดบวกเช่นกันที่ 0.19% โดยปิดตลาดเมื่อวานนี้ที่ -0.6% หลังร่วงลงระหว่างวันแรงถึง 2.4%
หุ้นเทคโนโลยีขนาดใหญ่ในตลาดหุ้นสหรัฐฯ ปรับตัวสูงขึ้นรับข่าวเชิงบวก โดยเมื่อวานนี้ (8 ก.พ.) หุ้น Pinduoduo พุ่งแรงกว่า 13% และหุ้น Alibaba ปรับตัวขึ้นมาที่ 6.3% ขณะที่ DiDi, Baidu และ JD.com เพิ่มขึ้นมาอย่างน้อย 3%
กองทุนทีมชาติจีนได้ไล่ซื้อหุ้นในช่วงเวลาที่ตลาดหุ้นในประเทศกลับมาซื้อขายอีกครั้งหลังหยุดเทศกาลตรุษจีนนาน 1 สัปดาห์ ซึ่งก่อนหน้านั้นตลาดหุ้นจีนปรับตัวลงต่อเนื่องและเข้าสู่ภาวะตลาดหมี ท่ามกลางความกังวลเกี่ยวกับเศรษฐกิจและการแพร่ระบาดของโควิด
ความเคลื่อนไหวของกองทุนทีมชาติจีนมีจุดมุ่งหมายเพื่อชะลอการลดลงของตลาด โดยบุคคลที่เกี่ยวข้องกับเรื่องนี้ระบุว่า หุ้นการเงินซึ่งรวมถึงบริษัทหลักทรัพย์เป็นหนึ่งในกลุ่มที่รัฐบาลจีนไล่ซื้อ ส่งผลให้หุ้นวัฏจักรอย่างพลังงาน สาธารณูปโภค และการเงิน ปรับตัวสูงขึ้นเมื่อวานนี้ (8 ก.พ.) แม้ดัชนีชี้วัดจะปรับตัวลงมาก็ตาม
นักลงทุนในสหรัฐฯ ต่างคาดหวังว่าแรงสนับสนุนจากกองทุนชาติจีนจะช่วยบรรเทาแรงเทขายในหุ้นที่จดทะเบียนนอกจีนแผ่นดินใหญ่ โดยดัชนี Nasdaq Golden Dragon China ร่วงแรงที่ 59% ในปีที่แล้ว และลดลงอีก 5% ในช่วงต้นปี 2022 ก่อนที่เมื่อวานนี้ (8 ก.พ.) จะปรับตัวขึ้นมา 3.9%
อย่างไรก็ตาม ความตึงเครียดระหว่างจีนและสหรัฐฯ ยังคงดำเนินต่อเนื่อง โดยกระทรวงพาณิชย์สหรัฐฯ ได้เพิ่มบริษัทจีน 33 แห่งลงไปในลิสต์บริษัทที่ยังไม่ได้รับการยืนยัน (Unverified List) ซึ่งอาจทำให้บริษัทในลิสต์ดังกล่าวต้องได้รับใบอนุญาตเพิ่มเติมเพื่อซื้อผลิตภัณฑ์จากบริษัทในสหรัฐฯ โดย ADRs ของ Wuxi Biologics บริษัทที่ถูกเพิ่มเข้าลิสต์ร่วงไปแล้วกว่า 16%
อ้างอิง:
https://www.bloomberg.com/news/articles/2022-02-08/u-s-listed-china-companies-get-boost-as-state-funds-buy-stocks?srnd=premium-asia&sref=e4t2werz 
https://www.bloomberg.com/news/articles/2022-02-08/china-stocks-wipe-out-post-lunar-holiday-gains-in-broad-selloff?sref=e4t2werz 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
กองทุนทีมชาติจีน
จีน
ตลาดหุ้นจีน
หุ้นจีน
หุ้นเทคโนโลยีจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA